PMIndiaData/PMIndiaSum huggingface dataset:
वियतनाम यात्रा के दौरान प्रीतिभोज के समय प्रधानमंत्री का भाषण

महामहिम प्रधानमंत्री गुयेन जुआन फुक, विशिष्ट अथितिगण, जिन चाओ मुझे और मेरे प्रतिनिधिमंडल के सदस्यों का गर्मजोशी से स्वागत करने के लिए वियतनाम सरकार और उसके नेतृत्व के लिए मैं गहरा आभार व्यक्त करना चाहता हूं। मित्रों, मेरी वियतनाम यात्रा हमारे दो समाजों और राष्ट्रों के बीच संबंध को मजबूती देने के लिए है। हमारे दोनों देशों के बीच संबंध की जड़ें ऐतिहासिक और सांस्कृतिक तौर पर काफी गहरी हैं जो करीब दो हजार साल पुराना है। ये सांस्कृतिक संबंध कई मायनों में खुद को दर्शाते हैं। इनमें सबसे प्रमुख है बौद्ध धर्म और हिंदू चाम सभ्यता के स्मारकों के साथ संबंध। हाल के दशकों में प्रगति और समृद्धि के लिए हमारे लोगों की साझा और प्रबल इच्छा ने हमारे संबंधों को आकार दिया है। भारत में, हम अपने ज्ञान, अनुभव और विशेषज्ञता को अन्य विकासशील देशों के साथ बांटने में भरोसा करते हैं। पिछले चार दशकों से वियतनाम के साथ हमारे बहुमुखी द्विपक्षीय सहयोग की सफलता से बेहतर इसका कोई अन्य उदाहरण नहीं हो सकता। कू लांग डेल्टा राइस रिसर्च इंस्टीट्यूट हमारे सहयोग के व्यापक प्रभाव का प्रमुख उदाहरण है। भारत ने मेकांग डेल्टा में संस्थान स्थापित करने में मदद की है। इसके लिए वह कृषि विशेषज्ञों को भेज रहा है और शिक्षकों को भारत में प्रशिक्षण दे रहा है। आज वियतनाम विश्व का तीसरा सबसे बड़ा चावल निर्यातक देश बन चुका है। वियतनाम को प्रमुख चावल उत्पादक और निर्यातक देश के तौर पर उभरने में सहयोग करते हुए हमें खुशी हो रही है। मित्रों, दो साझेदारों के तौर पर हमें संयुक्त रूप से क्षेत्रीय चुनौतियों का मुकाबला और नए अवसरों का लाभ उठाना चाहिए। यह काफी संतोष की बात है कि अब हमने अपने संबंधों को ‘व्यापक सामरिक साझेदारी’ के तहत बेहतर बनाने का निर्णय लिया है। अगले साल हम दोनों देशों के बीच राजनयिक संबंधों की स्थापना का पैंतालिसवीं (45वीं) सालगिरह और सामरिक साझेदारी की स्थापना का दसवीं (10वीं) सालगिरह मनाएंगे। अब से कुछ महीने बाद संयुक्त रूप से हम उन पड़ावों तक पहुंच जाएंगे। मित्रों, मैं समझता हूं कि भारत और वियतनाम के बीच मजबूत साझेदारी से हमारे लोगों के लिए और इस व्यापक क्षेत्र में समृद्धि, विकास, शांति और स्थायित्व लाने में मदद मिलेगी। वियतनाम भारत की एक्ट ईस्ट नीति का एक प्रमुख स्तंभ है। हमारे द्विपक्षीय संबंध मजबूत आपसी विश्वास एवं समझ और विभिन्न क्षेत्रीय एवं अंतरराष्ट्रीय मुद्दों पर विचारों की समानता पर आधारित हैं। महामहिम, देवियों और सज्जनों, अपने साथ भोजन में शामिल होने के लिए आपको आमंत्रित करते हुए मुझे काफी खुशी हो रही है:- • सोशलिस्ट रिपब्लिक ऑफ वियतनाम के महामहिम प्रधानमंत्री गुयेन जुआन फुक और यहां उपस्थित आप सभी के बेहतर स्वास्थ्य और प्रशन्नता के लिए; • वियतनाम के लोगों और नेतृत्व की भलाई और समृद्धि के लिए; और • भारत एवं वियतनाम के बीच चिरस्थायी दोस्ती के लिए।
प्रधानमंत्री ने कर्नाटक के धारवाड़ जिले में सड़क दुर्घटना के कारण हुई जानमाल की हानि पर शोक व्यक्त किया

प्रधानमंत्री श्री नरेंद्र मोदी ने कर्नाटक के धारवाड़ जिले में सड़क दुर्घटना के कारण हुई जानमाल की हानि पर गहरा शोक व्यक्त किया है। प्रधानमंत्री ने एक ट्वीट में कहा, "कर्नाटक के धारवाड़ जिले में सड़क दुर्घटना के कारण हुई जानमाल की हानि से मैं बहुत दुखी हूं। इस दुःख की घड़ी में, मैं शोक संतप्त परिवारों के प्रति संवेदनाएं व्यक्त करता हूं। मैं घायलों के शीघ्र स्वास्थ्य लाभ की भी कामना करता हूं।"
मंत्रिमंडल को भारत और अर्जेंटीना के बीच अंटार्कटिक सहयोग पर समझौता ज्ञापन से अवगत कराया गया

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल को अंटार्कटिक सहयोग पर भारत और अर्जेंटीना के बीच फरवरी 2019 में हस्‍ताक्षर किये गये समझौता ज्ञापन से अवगत कराया गया। इस समझौता ज्ञापन से पृथ्‍वी विज्ञान के क्षेत्रों से जुड़ी परियोजनाओं के साथ साथ अंटार्कटिका और दक्षिणी महासागर के प्राकृतिक पर्यावरण की रक्षा करने और उसके संरक्षण के लिए वैज्ञानिक सहयोग स्‍थापित करने में मदद मिलेगी। मुख्‍य विशेषताएं : अन्‍य बातों के अलावा पृथ्‍वी विज्ञान और जीव विज्ञान के क्षेत्रों के साथ ही अंटार्कटिका और दक्षिणी महासागरों के प्राकृतिक पर्यावरण की रक्षा और उनके संरक्षण से जुड़ी परियोजनाओं में वैज्ञानिक सहयोग; अंटार्कटिका, उसके पर्यावरण और उसके आश्रित और उससे जुड़ी पर्यावरण प्रणालियों के अध्‍ययन से जुड़ी वैज्ञानिक और ग्रंथात्मक जानकारी का आदान – प्रदान; वैज्ञानिकों के आदान प्रदान के लिए अवसरों का पता लगाना; आवश्‍यकता पड़ने पर एक देश के राष्‍ट्रीय अंटार्कटिक कार्यक्रम के वैज्ञानिक और तकनीकी विशेषज्ञों का अन्‍य देश के राष्‍ट्रीय अंटार्कटिक कार्यक्रम में भाग लेना; संयुक्‍त वैज्ञानिक सम्‍मेलन और कार्यशालाएं आयोजित की जाएं; जहां कहीं संभव हो, वहां प्रमुख धुव्रीय मंच की बैठकों के दौरान द्विपक्षीय बैठकें आयोजित करें; संयुक्‍त वैज्ञानिक प्रकाशन; वैज्ञानिक कर्मियों का प्रशिक्षण;
प्रधानमंत्री ने वीडियो ब्रिज के माध्यम से देशभर के स्वयं सहायता समूहों के सदस्यों से संवाद किया

प्रधानमंत्री श्री नरेन्द्र मोदी ने आज वीडियो ब्रिज के माध्यम से देशभर के स्वयं सहायता समूहों के सदस्यों तथा दीनदयाल अन्त्योदय योजना के लाभार्थियों से बातचीत की। प्रधानमंत्री के इस संवाद कार्यक्रम में विभिन्न समूहों का प्रतिनिधित्व करने वाली एक करोड़ से अधिक महिलाएं कवर की गई। प्रधानमंत्री का वीडियो कार्यक्रम के माध्यम से विभिन्न सरकारी योजनाओं के लाभार्थियों के साथ संवाद की श्रृंखला में यह नौवां संवाद था। प्रधानमंत्री ने विभिन्न राज्यों के स्वयं सहायता समूहों की महिलाओं के साथ बातचीत पर प्रसन्नता व्यक्त करते हुए कहा कि प्रत्येक सदस्य संकल्प, सामूहिक प्रयास तथा उद्यमिता का प्रेरक उदाहरण है। उन्होंने कहा कि महिलाएं उद्यम कर रही है, उनके पास कठिन परिस्थितियों में आत्मनिर्भर बनने की असीमित अंतर्निहित शक्ति है और उन्हें कार्य प्रदर्शन का सिर्फ मौका मिलने की आवश्यकता है। उन्होंने कहा कि महिलाओं के योगदान के बिना अनेक क्षेत्र विशेषकर कृषि तथा डेयरी की कल्पना करना असंभव है। यह पूरे देश में महिला सशक्तिकरण की सच्ची भावना है। श्री नरेन्द्र मोदी ने संवाद के दौरान कहा कि दीनदयाल अन्त्योदय योजना-राष्ट्रीय ग्रामीण आजीविका मिशन सभी राज्यों में शुरू किया गया है। उन्होंने कहा कि योजना का उद्देश्य 2.5 लाख ग्राम पंचायतों के करोड़ों गरीब परिवारों तक पहुंचना और उन्हें सतत आजीविका को अवसर प्रदान करना है। उन्होंने योजना के सफल क्रियान्वयन में सभी राज्यों तथा अधिकारियों को बधाई दी। प्रधानमंत्री ने स्वयं सहायता समूहों की चर्चा करते हुए कहा कि स्वयं सहायता समूह समाज के गरीब विशेषकर ग्रामीण तबकों की महिलाओं के लिए आर्थिक और सामाजिक प्रगति में महत्वपूर्ण भूमिका निभाते हैं। प्रधानमंत्री ने बताया कि 2011-14 की तुलना में पिछले चार वर्षों में स्वयं सहायता समूहों की संख्या चौगुनी हो गई है। इससे ग्रामीण क्षेत्रों में रोजगार और उद्यम का सृजन हो रहा है। 2011 तथा 2014 के तीन वर्षों के बीच केवल पांच लाख स्वयं सहायता समूह बनाए गए, जो 52 लाख परिवारों को कवर करते थे जबकि 2014 से अतिरिक्त 20 लाख स्वयं सहायता समूह बनाए गए, जिन्होंने 2.25 करोड़ परिवारों को कवर किया। प्रधानमंत्री ने कहा कि सरकार देशभर में स्वयं सहायता समूहों को प्रोत्साहित करने के लिए प्रशिक्षण, वित्तीय सहायता तथा अवसर प्रदान कर रही है। महिला किसान सशक्तिकरण परियोजना के माध्यम से 33 लाख से अधिक महिला किसानों को प्रशिक्षण दिया गया है। अभी ग्रामीण भारत में लगभग 5 करोडड महिलाओं की भागीदारी के साथ 45 लाख स्वयं सहायता समूह है। प्रधानमंत्री ने कहा कि दीनदयाल अन्त्योदय के माध्यम से ग्रामीण युवा के कौशल विकास के लिए विशेष ध्यान दिया जा रहा है। बेहतर जीवन के लिए युवाओं की आकांक्षाओं को पूरा करने के उद्देश्य से रोजगार और स्व रोजगार के लिए प्रशिक्षण दिया जा रहा है। उन्होंने बताया कि 600 ग्रामीण स्व रोजगार प्रशिक्षण संस्थान के माध्यम से लगभग 28 लाख युवा प्रशिक्षित किए गए है और लगगभ 19 लाख युवा को रोजगार मिला है। प्रधानमंत्री के साथ बातचीत करते हुए सदस्यों ने अपने अनुभवों तथा स्वयं सहायता समूहों की सफलता की कहानियों को साझा किया। प्रधानमंत्री ने इस बात की सराहना की कि किस तरह आत्मविश्वास और मजबूती के साथ गरीब महिलाओं ने सभी विपरीत परिस्थितियों से लड़ा है। महिला लाभार्थियों ने बताया कि किस तरह स्वयं सहायता समूहों ने उनके जीवन में सकारात्मक परिवर्तन लाया है। प्रधानमंत्री ने लाभार्थियों ने कहा कि वे अपनी सफलता गाथा फोटो और अपने विचारों के साथ नरेन्द्र मोदी एप के माध्यम से भेजें।
कैबिनेट ने प्रधानमंत्री वय वंदना योजना के तहत वरिष्ठ नागरिकों के लिए निवेश सीमा को 7.5 लाख रुपये से दोगुना कर 15 लाख रुपये करने को मंजूरी दी

इससे वरिष्ठ नागरिकों को प्रति माह 10,000 रुपये तक पेंशन मिल सकेगी पीएमवीवीवाई के तहत सदस्यता की समय सीमा 4 मई, 2018 से बढ़ाकर 31 मार्च, 2020 कर दी गई है यह कदम वित्तीय समावेश और सामाजिक सुरक्षा के प्रति सरकारी प्रतिबद्धता को दर्शाता है प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने वित्तीय समावेश और सामाजिक सुरक्षा के प्रति सरकारी प्रतिबद्धता के अंतर्गत प्रधानमंत्री वय वंदना योजना (पीएमवीवीवाई) के तहत निवेश सीमा को 7.5 लाख रुपये से दोगुना कर 15 लाख रुपये करने के साथ-साथ इसकी सदस्यता की समय सीमा को 4 मई, 2018 से बढ़ाकर 31 मार्च, 2020 करने की भी मंजूरी दे दी है। इसके अलावा, वरिष्ठ नागरिकों के लिए सामाजिक सुरक्षा पहलों को बढ़ावा देने के उद्देश्य से मौजूदा योजना में प्रति परिवार 7.5 लाख रुपये की निवेश सीमा को बढ़ाकर संशोधित पीएमवीवीवाई में प्रति वरिष्ठ नागरिक 15 लाख रुपये कर दिया गया है। इस तरह वरिष्ठ नागरिकों को व्यापक सामाजिक सुरक्षा कवर सुलभ करा दिया गया है। इससे वरिष्ठ नागरिकों को प्रति माह 10,000 रुपये तक पेंशन मिल सकेगी। मार्च 2018 तक कुल मिलाकर 2.23 लाख वरिष्ठ नागरिक पीएमवीवीवाई के तहत लाभान्वित हो रहे हैं। वरिष्ठ पेंशन बीमा योजना-2014 नामक पिछली स्कीम में कुल मिलाकर 3.11 लाख वरिष्ठ नागरिक लाभान्वित हो रहे हैं। पृष्ठभूमिः पीएमवीवीवाई को भारतीय जीवन बीमा निगम (एलआईसी) के जरिए क्रियान्वित किया जा रहा है, ताकि वृद्धावस्था में सामाजिक सुरक्षा प्रदान की जा सके और इसके साथ ही 60 साल एवं उससे अधिक उम्र के बुजुर्गों को अनिश्चित बाजार स्थितियों के चलते उनकी ब्याज आमदनी में किसी भी भावी कमी से उन्हें सुरक्षा प्रदान की जा सके। इस स्कीम के तहत 10 साल तक प्रति वर्ष 8 प्रतिशत की गारंटीड रिटर्न दर के आधार पर एक निश्चित या आश्वासित पेंशन दी जाती है और इसमें मासिक/तिमाही/छमाही एवं वार्षिक आधार पर पेंशन का चयन करने का विकल्प दिया गया है। रिटर्न में अंतर अर्थात एलआईसी द्वारा सृजित रिटर्न और प्रति वर्ष 8 प्रतिशत के आश्वासित रिटर्न में अंतर को वार्षिक आधार पर सब्सिडी के रूप में भारत सरकार द्वारा वहन किया जाएगा।
प्रधानमंत्री ने नीदरलैंड़स के प्रधानमंत्री श्री मार्क रन्‍ट को संदेश भेजा तथा एमएच 17 की दुर्घटना पर शोक व्‍यक्‍त कि‍या

प्रधानमंत्री श्री नरेंद्र मोदी ने नीदरलैंड़स के प्रधानमंत्री श्री मार्क रन्‍ट को एमएच 17 वि‍मान में सवार लोगों के मारे जाने की दुर्घटना पर शोक व्‍यक्‍त किया। श्री नरेंद्र मोदी ने लि‍खा कि भारत के लोग इस दुख में शोक संतप्‍त परि‍वारों तथा डच नागरि‍कों के साथ हैं। प्रधानमंत्री ने लि‍खा कि उन्‍हें आशा है कि वि‍पदा के हालातों पर शीघ्र काबू पा लि‍या जाएगा तथा ऐसी त्रासदि‍यां भवि‍ष्‍य में नही होंगी।
18वें भारत-आसियान शिखर सम्मेलन में प्रधानमंत्री श्री नरेंद्र मोदी की टिप्पणी

Your Majesty, Excellencies, नमस्कार! इस साल भी हम अपनी पारंपरिक family photo तो नहीं ले पाए, किन्तु वर्चुअल रूप में ही सही, हमने आसियान-इंडिया summit की परंपरा को बरक़रार रखा है। मैं His Majesty ब्रूनेई के सुल्तान का 2021 में आसियान की सफल अध्यक्षता के लिए अभिनन्दन करता हूँ। Your Majesty, Excellencies, Covid-19 महामारी के कारण हम सभी को अनेक चुनौतियों से जूझना पड़ा। लेकिन यह चुनौतीपूर्ण समय भारत-आसियान मित्रता की कसौटी भी रहा। Covid के काल में हमारा आपसी सहयोग, आपसी संवेदना, भविष्य में हमारे संबंधों को बल देते रहेंगे, हमारे लोगों के बीच सद्भावना का आधार रहेंगे। इतिहास गवाह है कि भारत और आसियान के बीच हजारों साल से जीवंत संबंध रहे हैं। इनकी झलक हमारे साझा मूल्य, परम्पराएँ, भाषाएँ, ग्रन्थ, वास्तुकला, संस्कृति, खान-पान, हर जगह पे दिखते हैं। और इसलिए, आसियान की unity और centrality भारत के लिए सदैव एक महत्वपूर्ण प्राथमिकता रही है। आसियान की यह विशेष भूमिका, भारत की Act East Policy जो हमारी Security and Growth for All in the Region यानी ''सागर'' नीति – में निहित है। भारत के Indo Pacific Oceans Initiative और आसियान के Outlook for the Indo-Pacific, इंडो-पसिफ़िक क्षेत्र में हमारे साझा विज़न और आपसी सहयोग का ढांचाहैं। Your Majesty, Excellencies, वर्ष 2022 में हमारी पार्टनरशिप के 30 वर्ष पूरे होंगे। भारत भी अपनी आज़ादी के पचहत्तर वर्ष पूरे करेगा। मुझे बहुत हर्ष है कि इस महत्वपूर्ण पड़ाव को हम 'आसियान-भारत मित्रता वर्ष' के रूप में मनाएंगे। भारत आगामी अध्यक्ष कंबोडिया और हमारे कंट्री को-ऑर्डिनेटर सिंगापुर के साथ मिलकर आपसी संबंधों को और गहन बनाने के लिए प्रतिबद्ध है। अब मैं आप सभी के विचार सुनने के लिए आतुर हूँ। बहुत-बहुत धन्यवाद!
प्रधानमंत्री ने स्‍वतंत्रता दिवस के अवसर पर राष्‍ट्र को शुभकामनाएं दी

प्रधानमंत्री श्री नरेन्‍द्र मोदी ने स्‍वतंत्रता दिवस के अवसर पर कहा – “स्‍वतंत्रता दिवस की शुभकामनाएं। जय हिन्‍द।” प्रधानमंत्री श्री नरेन्‍द्र मोदी 70वें स्‍वतंत्रता दिवस के अवसर पर थोड़ी ही देर में लाल किले के प्राचीर से राष्‍ट्र को संबोधित करेंगें।
माधुरी बोस और चन्द्र बोस ने प्रधानमंत्री से मुलाकात की

नेताजी सुभाष चन्द्र बोस की पड़ भतीजी सुश्री माधुरी बोस और पड़ भतीजे श्री चन्द्र बोस ने आज नई दिल्ली में प्रधानमंत्री श्री नरेन्द्र मोदी से मुलाकात की। सुश्री माधुरी बोस ने प्रधानमंत्री को अपनी लिखी पुस्तक “द बोस ब्रदर्स एंड इंडियन इंडिपेंडेंस-एन इनसाइडर्स अकाउंट” की एक प्रति सौंपी। पुस्तक के प्रकाशक सेज पब्लिकेशन्स के श्री विवेक मेहरा भी इस अवसर पर उपस्थित थे।
प्रधानमंत्री ‘स्‍टैच्‍यू ऑफ यूनिटी’ को कल राष्‍ट्र को समर्पित करेंगे

प्रधानमंत्री श्री नरेन्‍द्र मोदी कल 31 अक्‍टूबर, 2018 को गुजरात के केवड़ि‍या में विश्‍व की सबसे ऊंची प्रतिमा ‘स्‍टैच्‍यू ऑफ यूनिटी’ को राष्‍ट्र को समर्पित करेंगे। सरदार वल्‍लभभाई पटेल की 182 मीटर ऊंची प्रतिमा उनकी जयंती पर गुजरात के नर्मदा जिले स्थित केव‍ड़ि‍या में राष्‍ट्र को समर्पित की जाएगी। इस अवसर पर आयोजित समारोह के दौरान प्रधानमंत्री और अन्‍य गणमान्‍य व्‍यक्ति ‘स्‍टैच्‍यू ऑफ यूनिटी’ को राष्‍ट्र को समर्पित करने के मद्देनजर मिट्टी एवं नर्मदा के जल को एक कलश में डालेंगे। प्रधानमंत्री इस अवसर पर उपस्थित जन समूह को संबोधित करेंगे। प्रधानमंत्री इसके बाद ‘वाल ऑफ यूनिटी’ पर पहुंचेंगे और इसका उदघाटन करेंगे। प्रधानमंत्री ‘स्‍टैच्‍यू ऑफ यूनिटी’ के सामने प्रार्थना करेंगे। वह संग्रहालय एवं प्रदर्शनी के साथ-साथ दर्शक दीर्घा का भी अवलोकन करेंगे। 153 मीटर ऊंची इस दर्शक दीर्घा में एक समय में अधिकतम 200 आगंतुक उपस्थित हो सकते हैं। यहां से सरदार सरोवर बांध, इसके जलाशय और सतपुड़ा एवं विंध्य पर्वत श्रृंखलाओं का मनोरम दृश्‍य नजर आता है। इस प्रतिमा को राष्‍ट्र को समर्पित करने के अवसर पर आयोजित समारोह के दौरान भारतीय वायु सेना के विमान फ्लाईपास्ट करेंगे। इसके साथ ही विभिन्‍न सांस्‍कृतिक दल इस अवसर पर अपनी-अपनी अद्भुत कलाओं का प्रदर्शन भी करेंगे।
प्रधानमंत्री ने लंदन में बसवेश्वर की प्रतिमा का अनावरण और डॉ. अम्बेडकर स्मारक का उद्घाटन किया

प्रधानमंत्री ने जगुआर-लैंड रोवर निर्माण इकाई का दौरा किया। प्रधानमंत्री श्री नरेन्द्र मोदी ने आज लंदन के लैम्बेथ में बसवेश्वर की प्रतिमा का अनावरण किया। इस अवसर पर प्रधानमंत्री ने कहा कि उन्हें कल पेरिस में हुए आतंकी हमले के बारे में जानकर बहुत दुख हुआ। उन्होंने कहा कि यह केवल फ्रांस के लोगों पर हमला नहीं था, बल्कि पूरी मानवता पर हमला था और अब समय आ गया है कि इस वैश्विक त्रासदी का मुकाबला करने के लिए विश्व के सारे मानवतावादी बल एकजुट हों । उन्होंने कहा कि यह महत्वपूर्ण है कि संयुक्त राष्ट्र ने आतंकवाद को परिभाषित किया है। प्रधानमंत्री ने श्री बसवेश्वर को महान दार्शनिक और समाज सुधारक बताया, जिन्होंने अपने समय में सामाजिक बुराइयों के खिलाफ लड़ाई लड़ी और जमीनी स्तर पर जनतंत्र की मजबूती के लिए कार्य किया। प्रधानमंत्री ने लंदन में किंग हैनरीज़ मार्ग पर डॉ. अम्बेडकर स्मारक का उद्घाटन किया। उन्होंने डॉ. अम्बेडकर की प्रतिमा के समक्ष मोमबत्ती प्रज्जवलित की। उन्होंने स्मारक पट्टिका का अनावरण भी किया। प्रधानमंत्री ने आगंतुक पुस्तिका में लिखा, “यह एक पवित्र स्थान है, जहां डॉ. अम्बेडकर ने ज्ञानवर्द्धन किया, कठिनाइयों को दूर किया और उनके सामने आने वाली बाधाओं को पार किया।” उन्होंने कहा, “मैं उस महान व्यक्ति को नमन करता हूं, जिसने समाज के दलित वर्गों के लिए निरंतर कार्य किया।” प्रधानमंत्री ने सोलिहुल में जगुआर-लैंड रोवर निर्माण इकाई का दौरा भी किया।
प्रधानमंत्री ने एनएएम संपर्क समूह के ऑनलाइन शिखर सम्मेलन में भाग लिया

प्रधानमंत्री श्री नरेन्द्र मोदी ने मौजूदा कोविड-19 वैश्विक महामारी के संकट पर चर्चा करने के लिए 4 मई, 2020 की शाम को आयोजित गुटनिरपेक्ष आंदोलन (एनएएम) संपर्क समूह के ऑनलाइन शिखर सम्मेलन में भाग लिया। ‘यूनाइटेड अगेन्‍स्‍ट कोविड-19’ विषय पर एनएएम संपर्क समूह का यह ऑनलाइन शिखर सम्‍मेलन एनएएम के वर्तमान अध्यक्ष और अजरबैजान गणराज्य के राष्ट्रपति महामहिम इल्हाम अलीयेव द्वारा आयोजित किया गया था। इस शिखर सम्मेलन का उद्देश्य कोविड-19 वैश्विक महामारी के खिलाफ लड़ाई में अंतर्राष्ट्रीय एकजुटता को बढ़ावा देना और इस वैश्विक महामारी से निपटने के लिए विभिन्‍न देशों और अंतर्राष्ट्रीय संगठनों के प्रयासों को गति देना था। इस कार्यक्रम ने अंतरराष्‍ट्रीय बहुपक्षवाद एवं शांति के लिए कूटनीति दिवस की भी याद दिलाई। प्रधानमंत्री मोदी की भागीदारी ने एनएएम के सिद्धांतों और मूल्यों के लिए भारत की लंबे समय से चली आ रही प्रतिबद्धता को रेखांकित किया। अपने संबोधन में प्रधानमंत्री ने इस संकट से निपटने के लिए वैश्विक स्‍तर पर एक समन्वित, समावेशी और न्‍यायोचित प्रतिक्रिया के महत्व पर जोर दिया। उन्‍होंने भारत द्वारा घरेलू और अंतरराष्ट्रीय स्तर पर उठाए गए कदमों को रेखांकित किया और हरसंभव मदद के लिए गुटनिरपेक्ष आंदोलन के साथ एकजुट रहने के लिए भारत की तत्‍परता की पुष्टि की। प्रधानमंत्री ने अन्य वायरस, विशेषकर आतंकवाद और नकली समाचारों के खिलाफ वैश्विक स्‍तर पर निरंतर प्रयास के महत्व पर भी जोर दिया। प्रधानमंत्री मोदी ने इस कार्यक्रम में 30 से अधिक सरकार प्रमुखों एवं राष्ट्राध्यक्षों और अन्य नेताओं से मुखातिब हुए, जिनमें एशिया, अफ्रीका, लैटिन अमेरिका, कैरिबियन और यूरोप के सदस्य देश शामिल थे। इस शिखर सम्मेलन को संयुक्त राष्ट्र महासभा के अध्यक्ष प्रो. तिजानी मुहम्मद बांडे, संयुक्त राष्ट्र महासचिव श्री एंटोनियो गुटेरेस, अफ्रीकी संघ के चेयरपर्सन मूसा फाकी महातम, यूरोपीय संघ के हाई रिप्रजेंटेटिव जोसेफ बोरेल के अलावा विश्व स्वास्थ्य संगठन के महानिदेशक डॉ. टेड्रोस घेब्रेयेसस शामिल थे। कुल मिलाकर एनएएम लीडर्स ने कोविड-19 के प्रभाव का आकलन किया, संभावित उपचारों के लिए जरूरतों एवं आवश्यकताओं की पहचान की और कार्रवाई पर केंद्रित अनुवर्ती उपाय करने का आग्रह किया। इस शिखर सम्मेलन के बाद नेताओं ने कोविड-19 के खिलाफ लड़ाई में अंतर्राष्ट्रीय एकजुटता के महत्व को रेखांकित करते हुए एक घोषणा पर भी सहमति जताई। नेताओं ने कोविड-19 के खिलाफ लड़ाई में अपनी बुनियादी चिकित्सा, सामाजिक और मानवीय जरूरतों को दर्शाते हुए एक आम डेटाबेस तैयार करते हुए सदस्य राज्यों की जरूरतों और आवश्यकताओं की पहचान करने के लिए एक ‘टास्क फोर्स’ गठित करने की भी घोषणा की।
प्रधानमंत्री ने अमरीका के स्‍वतंत्रता दिवस पर वहां के लोगों को बधाई दी

प्रधानमंत्री श्री नरेन्‍द्र मोदी ने अमरीका के स्‍वतंत्रता दिवस (4 जुलाई) पर वहां के लोगों को बधाई दी है। उन्‍होंने अपने संदेश में कहा कि अमरीका के सभी लोगों के लिए 4 जुलाई शुभ हो। उन्‍होंने सभी अमरीकावासियों को बधाई देते हुए कहा कि भारत और अमरीका के बीच संबंध समय की कसौटी पर खरे उतरे है और दोनों देशों के लोग साझा मूल्‍यों से जुड़े हैं। भारत और अमरीका दोनों सशक्‍त और सक्रिय लोकतंत्र है और हमें अपने लोकतांत्रिक ढांचे पर गर्व है। प्रधानमंत्री ने यह भी कहा कि दोनों देशों के बीच संबंधों में मजबूती से लोगों को फायदा होगा। उन्‍होंने आशा व्‍यक्‍त की कि आने वाले समय में हमारे संबंध और भी बेहतर बनेंगे।
प्रधानमंत्री ने महाराष्ट्र में नेरल-माथेरान टॉय ट्रेन के फिर से शुरू होने पर प्रसन्नता व्यक्त की

प्रधानमंत्री श्री नरेन्‍द्र मोदी ने आज कहा कि महाराष्‍ट्र में नेरल-माथेरान टॉय ट्रेन के फिर से शुरू होने से यह मनोरम यात्रा और भी यादगार बन जाएगी। प्रधानमंत्री ने रेल मंत्रालय के एक ट्वीट का जवाब देते हुए कहा: “इस मनोरम यात्रा को और भी यादगार बनाती हुई! स्थानीय पर्यटन के लिए अच्छी खबर…”
प्रधानमंत्री ने राष्‍ट्रीय ऊर्जा संरक्षण दिवस पर ऊर्जा संरक्षण के लिए संकल्‍प लेने का आहवान किया

प्रधानमंत्री श्री नरेन्‍द्र मोदी ने राष्‍ट्रीय ऊर्जा संरक्षण दिवस पर ऊर्जा संरक्षण के लिए पूरी प्रतिबद्धता के साथ संकल्‍प लेने का आहवान किया है। प्रधानमंत्री ने कहा, “राष्‍ट्रीय ऊर्जा संरक्षण दिवस पर हमें पूरी प्रतिबद्धता के साथ अपने दैनिक जीवन में ऊर्जा संरक्षण के लिए संकल्‍प लेना चाहिए।”
केन्‍द्रीय मंत्रिमंडल ने भारत और फ्रांस के बीच नवीन और नवीकरणीय ऊर्जा के क्षेत्र में समझौता ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में आज केन्‍द्रीय मंत्रिमंडल को भारतीय सौर ऊर्जा निगम लिमिटेड (एसईसीआई) और फ्रांस राज्‍य स्‍वामित्‍व अनुसंधान कंपनीकमिसरीट ए एल एनर्जी एटॉमिक एट ऑक्स एनर्जीज़ आल्‍टरनेटिव्‍ज़ (सीईए) तथा फ्रांस की कंपनी ब्‍ल्‍यू स्‍टोरेज़ (एसएएस) के बीच हुए समझौता ज्ञापन से अवगत कराया गया। इस समझौता ज्ञापन पर 3 अक्‍टूबर, 2018 को नई दिल्‍ली में हस्‍ताक्षर हुए थे। इस समझौता ज्ञापन पर तीन भाषाओं- हिन्‍दी, अंग्रेजी और फ्रेंच में तीन-तीन मूलों में हस्‍ताक्षर किये गये थे। इस समझौता ज्ञापन का उद्देश्‍य सौर पैनलों से चार्ज होने वाली बैट्रियों से युक्‍त ई-वाहनोंका चार्जिंग स्‍टेशन (एसईसीआई) उपलब्‍ध कराने की पायलेट परियोजना के बारे में भविष्‍य में होने वाले सहयोग के संबंध में विचार-विमर्श के तौर-तरीकों को परिभाषित करना है। इसके अलावा सौर गतिशीलता का अधिक से अधिक उपयोग और ग्रिड के प्रभाव को न्‍यूनतम करके विद्युत वाहनों की तैनाती के लिए भारत सरकार की महत्‍वाकांक्षी योजना में मदद करने के लिए ग्रिड से अधिक से अधिक कनेक्‍शनों को जोड़ना है। इस समझौता ज्ञापन से भारत और फ्रांस के बीच द्विपक्षीय सहयोग को मजबूत बनाने में मदद मिलेगी।
प्रधानमंत्री ने मेनचेस्‍टर में हमले की निंदा की

प्रधानमंत्री, श्री नरेन्‍द्र मोदी ने मेनचेस्‍टर, यूनाइटेड किंगडम में हमले की निंदा की है। प्रधानमंत्री ने कहा कि “मैं मेनचेस्‍टर में हुए हमले से काफी आहत हूं। हम इस हमले की पूरजोर निंदा करते हैं। हम मृतकों के परिवारों के प्रति अपनी संवेदना व्‍यक्‍त करते हैं और घायल लोगों के शीघ्र स्‍वस्‍थ होने की कामना करते हैं।”
प्रधानमंत्री ने भारतीय महिला क्रिकेट टीम का उत्‍साह बढ़ाया

प्रधानमंत्री श्री नरेन्‍द्र मोदी ने महिला विश्‍व कप क्रिकेट प्रतियोगिता में हिस्‍सा लेकर लौटी भारतीय महिला क्रिकेट टीम की खिलाडि़यों और अधिकारियों से आज बातचीत की और उनका उत्‍साह बढ़ाया। खिलाडि़यों ने कहा कि उन्‍होंने पहली बार किसी प्रधानमंत्री को महिला क्रिकेट टीम के लिए ट्वीट करते हुए देखा है। उन्‍होंने कहा कि उन्‍हें इस बात से काफी गर्व और प्रसन्‍नता की अनुभूति हुई है कि प्रधानमंत्री लगातार उनके प्रदर्शन पर ध्‍यान रखे हुए थे। तनाव से निपटने के बारे में खिलाडि़यों द्वारा किए गए सवाल पर प्रधानमंत्री ने कहा कि मन, शरीर और क्रियाओं में बेहतर संतुलन स्‍थापित करने में योग सहायक है। उन्‍होंने यह भी कहा कि योगाभ्‍यास से ध्‍यान केंद्रित करने में मदद मिलती है। प्रधानमंत्री ने खिलाडि़यों से कहा ‘वे हारी नहीं हैं। एक सौ पच्‍चीस करोड़ भारतीयों ने उनकी हार का बोझ अपने कंधों पर साझा किया है। यही उनकी सबसे बड़ी जीत है’। उन्‍होंने कहा कि देश की बेटियों ने कई अन्‍तर्राष्‍ट्रीय खेल स्‍पर्धाओं में भारत का मान बढ़ाया है। विभिन्‍न क्षेत्रो में महिलाओं की प्रगति से समाज लाभान्वित हो रहा है। इस संदर्भ में प्रधानमंत्री ने खेलों के अलावा दसवीं और बारहवीं कक्षा के परीक्षा परिणामों तथा भारतीय अंतरिक्ष अनुसंधान संगठन के महत्‍वाकांक्षी अभियानों में अहम भूमिका निभाने वाली महिला वैज्ञानिकों का भी उल्‍लेख किया। खिलाड़ियों ने प्रधानमंत्री को हस्‍ताक्षरित बल्‍ला भी भेंट किया।
प्रधानमंत्री की अतिरिक्त सचिवों और संयुक्त सचिवों के साथ दूसरी बैठक

प्रधानमंत्री श्री नरेन्‍द्र मोदी ने बृहस्पतिवार को भारत सरकार में कार्यरत 80 से अधिक अतिरिक्त सचिवों एवं संयुक्त सचिवों के एक समूह से मुलाकात एवं बातचीत की। इस तरह की पांच बैठकों की श्रृंखला में यह दूसरी बैठक थी। बातचीत के दौरान अधिकारियों ने अपने अनुभवों को कार्यनिष्‍पादन पर आधारित प्रशासन, शासन में नवाचार, अपशिष्ट प्रबंधन, नदी और पर्यावरण प्रदूषण, वन, स्वच्छता, जलवायु परिवर्तन, कृषि, शिक्षा और कौशल विकास में मूल्य वृद्धि जैसे विषयों पर अपने अनुभव साझा किए। अधिकारियों द्वारा किए गए अवलोकनों का जवाब देते हुए, प्रधानमंत्री ने जोर देकर कहा कि अधिकारियों को खुद को सिर्फ फाइल तक सीमित नहीं करना चाहिए, बल्कि निर्णय लेने के वास्तविक प्रभाव को समझने के लिए क्षेत्र में जाना चाहिए। इस संदर्भ में, उन्होंने 2001 में हुए गुजरात भूकंप के बाद पुनर्निर्माण के अनुभवों को अधिकारियों के साथ साझा किया। प्रधानमंत्री ने कहा कि अधिकारियों को अपने काम को सिर्फ एक कर्तव्य के रूप में नहीं देखना चाहिए बल्कि इसे देश में शासन के लिए एक सकारात्मक परिवर्तन के अवसर के रुप में देखना चाहिए। प्रधानमंत्री ने उनसे शासन प्रक्रियाओं को सरल बनाने के लिए प्रौद्योगिकी का इस्तेमाल करने का आग्रह किया। उन्होंने अधिकारियों से कहा कि वे भारत के 100 सबसे पिछड़े जिलों पर ध्यान केंद्रित करें जिससे की उन जिलों को विकास के विभिन्न मानकों पर राष्ट्रीय औसत स्तर पर लाया जा सके।
प्रधानमंत्री ने गोवा और महाराष्ट्र के पूर्व राज्यपाल श्री मोहम्मद फज़ल के निधन पर शोक व्यक्त किया

प्रधानमंत्री श्री नरेन्द्र मोदी ने गोवा और महाराष्ट्र के पूर्व राज्यपाल श्री मोहम्मद फज़ल के निधन पर शोक व्यक्त किया। प्रधानमंत्री ने श्री मोहम्मद फज़ल द्वारा समाजिक जीवन में दिये गये उनके योगदान को याद किया एवं उनकी आत्मा की शान्ति के लिए प्रार्थना की।
पीएम किसान सम्मान निधि और कृषि से जुड़ी अन्य योजनाएं हमारे देश के करोड़ों किसानों को नई ताकत दे रही हैं: प्रधानमंत्री

प्रधानमंत्री श्री नरेन्द्र मोदी ने कहा है कि पीएम किसान सम्मान निधि और कृषि से जुड़ी अन्य योजनाएं हमारे देश के करोड़ों किसानों को नई ताकत दे रही हैं। उन्होंने किसानों की शक्ति को रेखांकित करते हुए कहा कि जब किसान सशक्त होंगे, तो देश समृद्ध होगा। प्रधानमंत्री ने ट्वीट किया; "हमारे किसान भाई-बहनों पर देश को गर्व है। ये जितना सशक्त होंगे, नया भारत भी उतना ही समृद्ध होगा। मुझे खुशी है कि पीएम किसान सम्मान निधि और कृषि से जुड़ी अन्य योजनाएं देश के करोड़ों किसानों को नई ताकत दे रही हैं।"
प्रधानमंत्री की प्रमुख जापानी कपड़ा कंपनी यूनिक्लो के अध्यक्ष से मुलाकात

प्रमुख जापानी कपड़ा निर्माता कंपनी यूनिक्लो के अध्यक्ष श्री तदाशी यनाई ने आज प्रधानमंत्री श्री नरेन्द्र मोदी से मुलाकात की। यूनिक्लो भारत से कपड़ों की खरीद करना चाहती है। प्रधानमंत्री श्री मोदी ने यूनिक्लो के भारत में व्यापार बढ़ाने की इच्छा का स्वागत करते हुए कहा कि भारत को वस्त्र उद्योग में कपास की उपलब्धता, प्रशिक्षितकर्मी, सुदृढ़ आधारभूत ढांचा, बड़ा घरेलू बाजार और निर्यात के लिए अच्छे बंदरगाहों जैसी बढ़त हासिल है।